กรมอนามัย ชี้พฤติกรรมป้องกันตัวเองจากโควิด-19 ประชาชนส่วนใหญ่ยังดูแลตัวเองดีครบทั้ง 3 เรื่องสำคัญ
นพ.เอกชัย เพียรศรีวัชรา รองอธิบดีกรมอนามัย กล่าวว่า จากคาดการณ์โควิด-19 ไทยอาจจะเข้าสู่โรคประจำถิ่นเดือนกรกฎาคมนี้ ซึ่งจากข้อมูลย้อนหลัง 1 สัปดาห์ พบผู้ติดเชื้อรายใหม่แนวโน้มลดลงเฉลี่ยวันละ 14,000-15,000 ราย ผู้เสียชีวิตคงที่ตลอด 1 สัปดาห์ เป็นสัญญาณที่จะดีขึ้นเรื่อยๆ ซึ่งการดูแลตัวเองช่วงนี้เพื่อสร้างภูมิค้มกันเป็นเรื่องจำเป็น เพราะยังมีคนราวร้อยละ 20 ที่ไม่รับวัคซีนแม้แต่เข็มเดียว จากการสำรวจโดยอนามัยโพล กับพฤติกรรมการป้องกันตนเอง การใส่หน้ากากอนามัย ล้างมือ เว้นระยะห่าง พบประชาชนร้อยละ 80 ทำได้ครบทั้ง 3 เรื่อง เมื่อเจาะแต่ละเรื่อง พบยังใส่หน้ากากอนามัยร้อยละ 95-96 ล้างมือบ่อยๆ ได้เกินร้อยละ 90 รักษาระยะห่างร้อยละ 84 ตรวจ ATK เมื่อเสี่ยงร้อยละ 84 หลังสงกรานต์ทำความสะอาดได้ร้อยละ 78 ใส่หน้ากากอนามัยในบ้าน ทำได้ร้อยละ 72 เมื่อถามเชิงลึกประชาชนร้อยละ 5-10 ที่ไม่สามารถใส่หน้ากากทั้งในที่สาธารณะและในบ้าน ให้เหตุผลว่าหายใจลำบากและไว้ใจคนในครอบครัว ว่าไม่ติด หรือติดกันแล้วทั้งบ้านจึงไม่ใส่หน้ากากอนามัย ทั้งนี้ย้ำว่าขณะนี้สถานการณ์แม้จะมีแนวโน้มลดลงแต่ยังต้องเฝ้าระวังสถานกาณณ์และดูแลตัวเองอย่างเข็มข้นสูงสุด ตามมาตรการ Universal prevention (UP) และ ATK เมื่อเสี่ยง